**Gyllenbrillefugl** (*Cleptornis marchei*) er en monotypisk art i brillefuglfamilien (Zosteropidae) og inngår i den monotypiske slekten ***Cleptornis***. Arten regnes som sterkt truet av utryddelse og er endemisk for øyene Saipan og Aguijan sør i Nord-Marianene, ei øygruppe vest i den nordlige Stillehavet.

Biologi
-------

Gyllenbrillefuglen eter blant annet bananer
Gyllenbrillefugl blir normalt cirka 14 cm lang og veier typisk rundt 20,2 g. Kjønnene har lik fjærdrakt, men hannen har lengre vinger og lenger nebb enn hunnen. Hodet varierer fra gult til oransje og øyene er omgitt av en smal, blek øyering. Ryggen er gulaktig grønn, men vingene og stjerten har også innslag av oransje-gult. Undersiden er også oransje-gul, men flankene og undersiden av stjerten er mer utvasket kanelrød i fargen. Øynene har mørk brun iris, mens nebbet og de undere ekstremitetene, som er forholdsvis lange, er oransje.

Gyllenbrillefuglen er i dag utbredt på øyene Saipan (122 km²) og Aguijan (4 km²) sør i Nord-Marianene. Tidligere var arten også utbredt på de to øyene Tinian og Rota, men der ble den utryddet alt i forhistorisk tid. Den globale populasjonen ble i 2007 estimert til cirka 73 000 individer, men tap av habitat, innførsel av fremmede arter, stormer og flommer førte til rask en tilbakegang i populasjonen. Det er også frykt for at den brune katteøyesnoken, *Boiga irregularis*, skal klare å etablere seg på Saipan, siden den alt er etablert på naboøya Guam, litt lenger mot sør. I dag regner imidlertid BirdLife International med en populasjon på omkring 30 767–68 882 individer på Saipan og omkring 13 039–27 975 individer på Aguiguan. Med basis i disse tallene regner BirdLife International nå med en totalpopulasjon på omkring 29 000–70 000 voksne individer.

Arten er trives i underskogen i skogkledde og halvåpne habitater, inkludert strandskog og forstadsområder, herunder også i lokal kalksteinskog, men fuglene er generelt fraværende i sverdgressavanne og lokale myrområder.

Arten har et generalisert kosthold og eter for det meste bær med hardt skall, som typisk svelges hele. Den eter imidlertid også frukt, frø og nektar, samt noen blomster. Og den eter små virvelløse dyr og flyvende insekter. Fuglene jakter på mat i små familiegrupper på 3–4 individer, men man kan også se dem fly rundt i grupper på opp mot 12 individer. Letingen etter mat foregår fra bakkeplanet og like opp i tretoppene. Til trots for de forholdsvis lange undere ekstremitetene leter normalt ikke fuglene etter mat direkte på bakken.

Det kan se ut som om arten hekker året rundt, bortsett fra i november. Redet er koppformet og i all hovedsak bygget av nålegress (*Casuarina*), vinranker og grove hår. Det blir normalt plassert i et tre, 1,5–6,5 m over bakken. Hunnen legger to egg, som inkuberes i cirka 14 dager og av begge kjønn. Avkommet får full fjærdrakt etter cirka 10–12 dager.

Inndeling
---------

Inndelingen følger Birds of the World og er i henhold til Winkler, Billerman & Lovette (2020). Norske navn på artene følger Norske navn på verdens fugler og er i henhold til Syvertsen *et al,* (2020).

**Treliste**
* Passeriformes, spurvefugler
	+ Passeri, sangfugler
		- Passerida
			* Sylvioidea
				+ Zosteropidae, brillefuglfamilien, 15 slekter, 136 arter
					- *Cleptornis*, monotypisk
						* *C. marchei*, gyllenbrillefugl (monotypisk)

Referanser
----------

1. 1 2 3  BirdLife International. 2020. *Cleptornis marchei*. The IUCN Red List of Threatened Species 2020: e.T22714282A172914303.. Downloaded on 29 May 2021.
2. 1 2 3 4 5 6 7  van Balen, B. and C. J. Sharpe (2020). Golden White-eye (*Cleptornis marchei*), version 1.0. In Birds of the World (J. del Hoyo, A. Elliott, J. Sargatal, D. A. Christie, and E. de Juana, Editors). Cornell Lab of Ornithology, Ithaca, NY, USA.
3. ↑  Winkler, D. W. S. M. Billerman, and I.J. Lovette (2020). White-eyes, Yuhinas, and Allies (Zosteropidae), version 1.0. In Birds of the World (S. M. Billerman, B. K. Keeney, P. G. Rodewald, and T. S. Schulenberg, Editors). Cornell Lab of Ornithology, Ithaca, NY, USA.
4. ↑  Syvertsen, P. O. Bergan, M. Hansen, O. B. Kvam, H. Ree, V. & Syvertsen, Ø. 2020. Norske navn på verdens fugler. Norsk Ornitologisk Forenings hjemmesider. URL:

Eksterne lenker
---------------

* (en) *Gyllenbrillefugl* i Encyclopedia of Life Rediger på Wikidata

* (en) *Gyllenbrillefugl* i Global Biodiversity Information Facility Rediger på Wikidata

* (no) *Gyllenbrillefugl* hos Artsdatabanken Rediger på Wikidata

* (en) *Gyllenbrillefugl* hos Fossilworks Rediger på Wikidata

* (en) *Gyllenbrillefugl* hos ITIS Rediger på Wikidata

* (en) *Gyllenbrillefugl* hos NCBI Rediger på Wikidata

* (en) *Kategori:Cleptornis marchei* – bilder, video eller lyd på Wikimedia Commons Rediger på Wikidata

* (en) *Cleptornis marchei* – galleri av bilder, video eller lyd på Wikimedia Commons Rediger på Wikidata

* *Cleptornis marchei* – detaljert informasjon på Wikispecies Rediger på Wikidata